Notum sit omnibus tam presentibus quam futuris quod discordia quae vertebatur inter Vuillermum Lambertum et fratres Domus Dei de Breschon, propter elemosinam molendini de Rase, de quo Odo de Vergeio partem suam Domui Dei de Breschon in elemosinam dederat, pacificata est in hunc modum: statutum est de assensu partium et firma pace sancitum quod fratres de Breschon, singulis annis, in eodem molendino unum bichot frumenti et unum bichot de tremilio, sine aliqua missione, perpetuo iure recipient in festiuitate Omnium Sanctorum. Huius rei testes sunt Hugo praepositus de la Corueia, Dominicus capellanus sancti Apolinaris, Augustinus de Castello, Hemelina mater Odonis supradicti. Ut autem hoc totum ratum haberetur nec aliqua rerum uel personarum mutabilitate posset in perpetuum aboleri uel uiolari, placuit utrique parti ut modus supradictus concordiae huius ad praesentium et posterorum memoriam praesenti carta commendaretur et sigilli beati Dionisii munimine confirmaretur, anno Dominicae Incarnationis M° C° XC° septimo.